Μαρία Αντωνία της Αυστρίας (1858-1883)

Η Μαρία Αντωνία (γερμ. Maria Antonia von Habsburg-Lothringen, prinzessin von Toskana, 10 Ιανουαρίου 1858 - 13 Απριλίου 1883) του Οίκου των Αψβούργων-Λωρραίνης ήταν πριγκίπισσα της Τοσκάνης και πριγκίπισσα-ηγουμένη της Θηρεσιανής Βασιλικής και Αυτοκρατορικής Μονής στο Κάστρο της Πράγας (1881-1883).

Βιογραφία
Η Μαρία Αντωνία Λεοπολδίνη Αννουντσιάτα (= του Ευαγγελισμού) Άννα Αμαλία Ιωσηφίνα Ιωάννα Θέκλα ήταν η πρώτη κόρη (το μόνο επιζήσαν τέκνο από τον πρώτο γάμο) του Φερδινάνδου Δ΄ της Τοσκάνης και της Άννας, κόρης του Ιωάννη της Σαξονίας.

Γεννήθηκε στη Φλωρεντία, κόρη του τότε Διαδόχου της Τοσκάνης. Η μητέρα της απεβίωσε το 1859 μετά τη γέννηση της θνησιγενούς αδελφής της Μαρίας Αντωνίας και λίγο μετά, το ίδιο έτος, ο πατέρας της έγινε μεγάλος δούκας της Τοσκάνης. Το 1860 η Τοσκάνη προσαρτήθηκε στο Βασίλειο της Σαρδηνίας. Έπειτα από αυτό, η οικογένειά της μετακόμισε στο Σάλτσμπουργκ. Το 1868 ο πατέρας της έκανε δεύτερο γάμο με την Αλίκη των Βουρβόνων-Πάρμας.

Το 1881 ο Φραγκίσκος Ιωσήφ της Αυστρίας την τοποθέτησε πριγκίπισσα-ηγουμένη στο Βασιλικό Θηρεσιανό Ίδρυμα Ευγενών Γυναικών στο Κάστρο της Πράγας. Έγινε Κυρία 1ης τάξης του Τάγματος του Αστερόεντος Σταυρού. Ήταν συγγραφέας και εξέδωσε έργα στη Γερμανία υπό το ψευδώνυμο Άρνο. Το 1882 μετακινήθηκε στις Κάννες σε αναζήτηση καλύτερου κλίματος για τη φθίνουσα υγεία της και εγκαταστάθηκε στη Βίλλα Φελίτσε. Απεβίωσε σε ηλικία 25 ετών στις Κάννες.

Πρόγονοι

Πηγές
 Montazio, Enrico (7 June 1870). "L'ultimo granduca di Toscana: cenni biografici, storici, aneddotici, ecc". M. Ricci – via Google Books.

 Παραπομπές 

Κατηγορία:Οίκος των Αψβούργων-Λωρραίνης
Κατηγορία:Πριγκίπισσες της Αυστρίας
Κατηγορία:Πριγκίπισσες της Ιταλίας
Κατηγορία:Πριγκίπισσες της Τοσκάνης